Valentin Belkeviç

Valentin Nikolayeviç Belkeviç (; ) — yarımmüdafiəçi mövqeyində çıxış etmiş sovet, Belarus və Ukrayna futbolçusu. Məşqçi. Belarus milli futbol komandasının keçmiş üzvü.

 Klub karyerası 
Belkeviç 27 yanvar 1973-cü ildə Minsk şəhərində anadan olub. Atası tarixçi, anası isə rus dili müəllimi olub.

Minsk "Dinamo"sunun Uşaq-Gənclər İdman Məktəbinin yetirməsidir. İlk məşqçisi Mixail Stepanoviç Bratçenya olub.

"Dinamo"nun heyətində ilk rəsmi oyununu 4 sentyabr 1991-ci ildə, SSRİ Kubokunun 1/16 final mərhələsi çərçivəsində "Polesye"yə qarşı keçirib. Start heyətdə meydana çıxan Belkeviç, görüşün 50-ci dəqiqəsində komandasının ikinci qolunu vurub.  Oyun bərabərliklə başa çatıb — 2:2. 1991–1996-cı illər ərzində "Dinamo"nun heyətində çempionat oyunlarında 133 oyuna çıxıb və 54 qol vurub. Komandası ilə birlikdə 5 dəfə Belarus çempionatının, 2 dəfə isə Belarus Kubokunun qalibi olub.

1996-cı ilin yayında komanda yoldaşı Aleksandr Xaçkeviç ilə birlikdə "Dinamo Kiyev" komandasına transfer olunub. Burada ilk iki mövsüm əsas heyətə düşməkdə çətinkik çəkib. Bu səbəbdən o, əsas komanda ilə paralel əvəzedici komandada da oynamaq məcburiyyətində qalıb. Yalnız Valeri Lobanovskinin baş məşqçi postuna təyin olunmasından sonra vəziyyət dəyişib. Futbolçu onun rəhbərliyi altında müxtəlif mövqelərdə oynamağı bacaran əsl universal futbolçuya dönüşüb. 

Hücumçular — Şevçenko və Rebrov cütlüyü ilə əla anlaşma qurmağı bacaran Belkeviç, onlarla birlikdə "Dinamo"nun "zərbə" üçbucağını təşkil edib. 1996–2007-ci illər ərzində Kiyev təmsilçisinin heyətində ümumilikdə 344 oyun keçirib, 69 qol vuran futbolçu, 8 dəfə Ukrayna çempionatının, 7 dəfə isə Ukrayna Kubokunun qalibi olub.

2008-ci ilin iyun ayında azad agent statusunda Bakının "İnter" klubu ilə bir illik müqavilə imzalayıb. Yeni klubunda ilk rəsmi oyununu 29 iyul 2008-ci ildə, Çempionlar Liqasının ikinci təsnifat mərhələsinin ilk oyunu çərçivəsində Serbiyanın "Partizan" klubuna qarşı keçirib. 

"İnter"də oynaya-oynaya həm də məşqçilik kursunu oxuyan Belkeviç, 2009-cu ilin yanvar ayında A kateqoriyalı məşqçi lisenziyası alıb. Bu hadisədən sonra klubla mövsümün sonuna kimi olan müqaviləsini qarşılıqlı razılaşma əsasında ləğv edib və futbolçu karyerasını başa vurub.

 Milli karyerası 
28 oktyabr 1992-ci ildə Ukrayna milli komandasına qarşı keçirilmiş yoldaşlıq oyununda Belarus milli komandasının heyətində debüt edib. Belkeviç, 1992–2005-ci illər aralığında formasını geyindiyi Belarus milli komandasının heyətində ümumilikdə 56 oyun keçirib, 10 qol vurub və 11 qol ötürməsi verib.Прессбол «Год без Валентина Белькевича. Чтобы помнили» 

Valentin Belkeviç Belarus milli komandasının heyətində ən çox qol vurmuş altıncı futbolçudur.

 Məşqçi karyerası 
2010-cu ilin iyun ayından "Dinamo Kiyev"in gənclər komandasının baş məşqçisinin köməkçisi işləyib. 2013-cü ildə komandanın baş məşqçisi vəzifəsinə təyin olunub. Həmin mövsüm "ağ-göylər", 19 yaşlılar arasında Ukrayna çempionatının qalibi olmağı bacarıblar.

2014-cü ilin yayında "Dinamo Kiyev"in U-21 komandasına baş məşqçi təyin olunub. Lakin klub bu dəfə onun rəhbərliyi altında yaxşı nəticə göstərə bilməyib və mövsümü 6-cı pillədə başa vurub. Bundan sonra, 2014-cü ilin iyulunda Belkeviçi baş məşqçi postunda ispan Visente Qomez əvəz edib.

 Şəxsi həyatı 
"Dinamo Minsk"də oynadığı zaman Olesya adlı xanımla vətəndaş nikahına daxil olub.

23 iyun 2004-cü ildə məşhur ukraynalı müğənni, "VİA Qra" qrupunun solisti Anna Sedokova ilə ailə həyatı qurub. 8 dekabr 2004-cü ildə cütlüyün Alina adlı qızları dünyaya gəlib. Lakin onların evliliyi uzun çəkməyib, heç iki il tamam olmadan cütlük ayrılmaq qərarını verib.

Valentin Belkeviç 1 aprel 2008-ci ildə Ukrayna vətəndaşlığını alıb.

 Ölümü 
250px|thumb|right|Baykovo qəbiristanlığında Valentin Belkeviçin məzarı.
Belkeviç, 2014-cü il avqustun 1-də tromboemboliyadan vəfat edib.Футбол. Умер Валентин Белькевич , pressball.by (1 августа 2014)Пішов з життя Валентин Белькевич , fcdynamo.kiev.ua (1 августа 2014) İki gün sonra Kiyevdəki Baykovo qəbiristanlığında dəfn edilib. Sonralar Minskdəki Şimal qəbiristanlığında futbolçunun kenotaf abidəsi qoyulub.

 Nailiyyətləri 

 Komanda 
  Dinamo Minsk
Belarus çempionatı: 1992, 1992/93, 1993/94, 1994/95, 1995
Belarus Kuboku: 1992, 1993/94
Belarus superkuboku: 1994

  Dinamo Kiyev
Ukrayna çempionatı: 1997, 1998, 1999, 2000, 2001, 2003, 2004, 2007
Ukrayna Kuboku: 1998, 1999, 2000, 2003, 2005, 2006, 2007
Ukrayna superkuboku: 2004, 2006, 2007
Birlik Kuboku: 1997, 1998, 2002

 Şəxsi 
 Belarusda ilin futbolçusu: 1995
 Ukrayna çempionatının ən yaxşı futbolçusu: 2000/01 ("Komanda" qəzetinin versiyasına görə)

 İstinadlar 

 Xarici keçidlər 
 Valentin Belkeviç "Dinamo Kiyev" komandasının heyətində. 2006-cı il.

Kateqoriya:SSRİ futbolçuları
Kateqoriya:Belarus futbolçuları
Kateqoriya:Ukrayna futbolçuları
Kateqoriya:Ukraynalı futbol məşqçiləri
Kateqoriya:Dinamo Minsk FK oyunçuları
Kateqoriya:Dinamo Kiyev FK oyunçuları
Kateqoriya:Şamaxı FK oyunçuları
Kateqoriya:Futbolda dopinq halları
Kateqoriya:Azərbaycanda legioner Belarus idmançıları
Kateqoriya:Ürək-damar xəstəliyindən vəfat edənlər
Kateqoriya:Ukraynanın kişi futbolçuları
Kateqoriya:Legioner Belarus futbolçuları
Kateqoriya:SSRİ Yüksək Liqası oyunçuları
Kateqoriya:Ukrayna Premyer Liqasının oyunçuları
Kateqoriya:Ukraynada legioner futbol məşqçiləri
Kateqoriya:Ukraynada legioner futbol məşqçiləri
Kateqoriya:Ukrayna Birinci Liqasının oyunçuları
Kateqoriya:Ukrayna İkinci Liqasının oyunçuları